ພິທີຕ້ອນຮັບປະທານາທິບໍດີ ສ. ໂປໂລຍ Andrzej Duda ຢ້ຽມຢາມທາງລັດຖະກິດຫວຽດນາມ ໄດ້ຈັດຕັ້ງຢ່າງສົມກຽດໃນຕອນເຊົ້າວັນທີ 28 ພະຈິກ ຢູ່ ຮ່າໂນ້ຍ. ທີ່ການເຈລະຈາພາຍຫລັງພິທີຕ້ອນຮັບ, ທ່ານປະທານປະເທດ ຫວຽດນາມ ເຈີນດ້າຍກວາງ ແລະ ທ່ານປະທານາທິບໍດີ Andrzej Duda ເຫັນດີຕໍ່ຫລາຍມາດຕະການລະອຽດ, ເພື່ອແນໃສ່ຍູ້ແຮງການພົວພັນສອງຝ່າຍໃນຫລາຍຂົງເຂດໃນໄລຍະຈະມາເຖິງ.
ພິທີຕ້ອນຮັບທ່ານປະທານາທິບໍດີ ໂປໂລຍ Andrzej Duda
ພາບ: vov
ກ່ຽວກັບດ້ານການເມືອງການຕ່າງປະເທດ, ສອງຝ່າຍເຫັນດີເພີ່ມທະວີການແລກປ່ຽນຄະນະຜູ້ແທນທຸກຂັ້ນ ພິເສດ ແມ່ນຂັ້ນສູງ, ປຶກສາຫາລືບັນດາບັນຫາພາກພື້ນ ແລະ ສາກົນ ຊື່ງຕ່າງຝ່າຍຕ່າງມີຄວາມສົນໃຈ.
ກ່ຽວກັບການຮ່ວມມືອື່ນ, ການນຳສອງທ່ານຊົມເຊີຍບັນດາໝາກຜົນຕັ້ງຫນ້າໃນການຮ່ວມມືດ້ານການຄ້າ, ການລົງທຶນລະຫວ່າງສອງປະເທດໃນໄລຍະຜ່ານມາ ແລະ ເຫັນດີ ຊຸກຍູ້ການຮ່ວມມືໃນບັນດາຂົງເຂດສຳຄັນອື່ນໃນໄລຍະຈະມາເຖິງ.
ຫວຽດນາມ ຊົມເຊີຍ ໂປໂລຍ ເປີດຫ້ອງການຜູ້ຕາງຫນ້າບໍລິສັດໃຫຍ່ການລົງທຶນ ແລະ ການຄ້າໂປໂລຍ ຢ່າງເປັນທາງການ ໃນໂອກາດນີ້. ຫວຽດນາມ ຕີລາຄາສູງບັນດາຄວາມມານະພະຍາຍາມຂອງສອງຝ່າຍໃນການເຈລະຈາ ແລະ ລົງນາມໃນສັນຍາການເງິນ ລວມມູນຄ່າ 250 ລ້ານເອີໂຣ, ສ້າງພື້ນຖານຜັນຂະຫຍາຍບັນດາໂຄງການສິນເຊື່ອ ODA ຂອງລັດຖະບານ ໂປໂລຍ ສະຫງວນໃຫ້ແກ່ຫວຽດນາມໃນໄລຍະຈະມາເຖິງ.
ກ່ຽວກັບບັນດາບັນຫາພາກພື້ນ ແລະ ສາກົນ, ການນຳສອງທ່ານໄດ້ເນັ້ນຫນັກເຖິງຄວາມສຳຄັນຂອງການຮັກສາສັນຕິພາບ, ຄວາມໝັ້ນຄົງ, ຊຸກຍູ້ການຮ່ວມມື ແລະ ການພັດທະນາໃນໂລກ. ພາຍຫລັງການເຈລະຈາ, ທ່ານປະທານປະເທດ ເຈີນດ້າຍກວາງ ແລະ ປະທານາທິບໍດີ ໂປໂລຍ ເປັນສັກຂິພິຍານພິທີລົງນາມໃນເອກະສານຮ່ວມມືຫລາຍສະບັບ, ໃນນັ້ນ ມີບົດບັນທຶກການຮ່ວມມືເສດຖະກິດ ລະຫວ່າງກະຊວງອຸດສາຫະກຳ ການຄ້າ ຫວຽດນາມ ແລະ ກະຊວງພັດທະນາເສດຖະກິດ ແລະ ການເງິນ ໂປໂລຍ.
ກ່າວຄຳເຫັນທີ່ການພົບປະກັບນັກຂ່າວຫລັງການເຈລະຈາ, ທ່ານປະທານປະເທດ ເຈີນດ້າຍກວາງ ຢືນຢັນວ່າ:
“ການເຈລະຈາໄດ້ປະສົບຜົນສຳເລັດ, ພວກຂ້າພະເຈົ້າໄດ້ແລກປ່ຽນ ແລະ ເຫັນດີຫລາຍມາດຕະການລະອຽດເພື່ອແນໃສ່ຊຸກຍູ້ການພົວພັນສອງຝ່າຍໃນຫລາຍຂົງເຂດໃນໄລຍະຈະມາເຖິງ. ຂ້າພະເຈົ້າມີຄວາມເຊື່ອໝັ້ນວ່າ ການພົວພັນຮ່ວມມືທີ່ເປັນມູນເຊື້ອລະຫວ່າງ ຫວຽດນາມ ແລະ ໂປໂລຍ ຈະນັບມື້ນັບພັດທະນາຢ່າງເລິກເຊິ່ງກວ້າງຂວາງ, ມີປະສິດທິຜົນ, ຕອບສະຫນອງຄວາມມຸ່ງມາດປາດຖະຫນາຂອງປະຊາຊົນສອງປະເທດ.”
ສ່ວນທ່ານປະທານາທິບໍດີ ໂປໂລຍ Andrzej Duda ໄດ້ເນັ້ນຫນັກວ່າ:
“ການພົວພັນລະຫວ່າງຫວຽດນາມ ແລະ ໂປໂລຍ ແມ່ນການພົວພັນມິດຕະພາບທີ່ເປັນມູນເຊື້ອ, ການຮ່ວມມືມາແຕ່ດົນນານແລ້ວ ແລະ ໃນໄລຍະຜ່ານມາ ມີສັນຍານອັນດີງາມຂຶ້ນ. ບັນດາສັນຍາທີ່ໄດ້ລົງນາມໃນໂອກາດນີ້ແມ່ນພື້ນຖານເພື່ອຊຸກຍູ້ການພົວພັນສອງຝ່າຍໃນໄລຍະຈະມາເຖິງ ໃນທຸກຂົງເຂດ, ພິເສດໃນຂົງເຂດວິທະຍາສາດ ເຕັກໂນໂລຊີ, ການສຶກສາ, ສິ່ງແວດລ້ອມ.. ຂ້າພະເຈົ້າມີຄວາມເຊື່ອໝັ້ນວ່າ ເລື່ອງລົງນາມໃນບັນດາສັນຍານີ້ຈະຊ່ວຍວິສາຫະກິດສອງປະເທດ ເປີດກວ້າງການເຄື່ອນໄຫວຢູ່ຕະຫລາດຫວຽດນາມ ແລະ ໂປໂລຍ.
”
ຕອນບ່າຍວັນທີ 28 ພະຈິກ, ທ່ານປະທານາທິບໍດີ ໂປໂລຍ Andrzej Duda ໄດ້ມີການພົບປະກັບທ່ານເລຂາທິການໃຫຍ່ ຫງວຽນຟູຈ້ອງ ແລະ ນາຍົກລັດຖະມົນຕີ ຫງວຽນຊວນຟຸກ.
ທີ່ການພົບປະກັບທ່ານນາຍົກລັດຖະມົນຕີ ຫງວຽນຊວນຟຸກ ຖືວ່າ ວົງເງິນການຄ້າສອງຝ່າຍ ຍັງບໍ່ທັນສົມກັບຄວາມສາມາດບົ່ມຊ້ອນສອງປະເທດ ແລະ ປາດຖະຫນາຢາກສອງຝ່າຍຊຸກຍູ້ການແລກປ່ຽນດ້ານການຄ້າ ແລະ ຢັ້ງຢືນ ຫວຽດນາມສ້າງເງື່ອນໄຂສະດວກໃຫ້ສິນຄ້າ ໂປໂລຍເຂົ້າຕະຫລາດຫວຽດນາມ. ທ່ານປະທານາທິບໍດີ ໂປໂລຍ ປາດຖະຫນາຢາກສອງປະເທດເພີ່ມທະວີການຮ່ວມມືໃນບັນດາຂົງເຂດເສດຖະກິດ, ວິທະຍາສາດເຕັກນິກ, ການສຶກສາບຳລຸງສ້າງ.
(ແຫຼ່ງຄັດຈາກ VOV)